«Επειδή τα αναψυκτήρια στο Μουσείο και στον χώρο της Αρχαίας Ολυμπίας δε λειτουργούν τα τελευταία τέσσερα χρόνια, οι επισκέπτες δεν έχουν τη δυνατότητα να προμηθευτούν ούτε νερό. Τις τελευταίες μέρες, λόγω του καύσωνος, σημειώθηκαν περιστασιακές λιποθυμίες επισκεπτών», αναφέρει σε ανακοίνωσή του το υπουργείο Πολιτισμού, περιγράφοντας τις ελλείψεις που υπάρχουν στον αρχαιολογικό χώρο.

Όπως τονίζεται στην ίδια ανακοίνωση, «ο πρόεδρος του Ερυθρού Σταυρού κ. Αντώνιος Αυγερινός ανταποκρινόμενος στο αίτημα της υπουργού Πολιτισμού Λ. Μενδώνη έστειλε αμέσως εθελοντές, που μοιράζουν εμφιαλωμένο νερό στους επισκέπτες. Η υπουργός ευχαριστεί θερμά τον κ. Αυγερινό για την προθυμία και την ταχύτητα με την οποία συνέβαλε στην προσωρινή λύση του προβλήματος. Η προσπάθεια, για την επίλυση ανάλογων προβλημάτων σε όλους τους αρχαιολογικούς χώρους, έχει ήδη ξεκινήσει».

Ακόμη το υπουργείο Πολιτισμού σημειώνει «πως στην Ακρόπολη προσφέρουν τις υπηρεσίες τους γιατρός – οπλίτης και νοσηλευτής – από το υπουργείο Εθνικής Άμυνας. Στο Κέντρο Πληροφόρησης, επί του πεζοδρόμου Δ. Αρεοπαγίτου και στο παλαιό μουσείο Ακροπόλεως, προσφέρουν τις υπηρεσίες εθελοντές-νοσηλευτές από τον Ελληνικό Ερυθρό Σταυρό. Τρίτη, Πέμπτη και Σαββατοκύριακα, οπότε και η μεγαλύτερη επισκεψιμότητα της Ακρόπολης, στη Δ. Αρεοπαγίτου ποδηλάτες με εξοπλισμό του Ελληνικού Ερυθρού Σταυρού προσφέρουν εμφιαλωμένο νερό στους επισκέπτες».

«Επίσης, στον αρχαιολογικό χώρο της Ακρόπολης σταθμεύει μόνιμα πλέον ασθενοφόρο, για την περίπτωση έκτακτης μετακομιδής, μετά από αίτημα της υπουργού Πολιτισμού προς τον υπουργό Υγείας, κ. Βασίλη Κικίλια, ο οποίος ανταποκρίθηκε εντός 24ώρου», καταλήγει η ανακοίνωση.